Nyoppstått daglig vedvarende hodepine

Nyoppstått daglig vedvarende hodepine (NDPH) er en vedvarende daglig hodepine som oppstår akutt og varer i >3 måneder. Et særlig karaktertrekk er at pasienten nesten alltid husker oppstartsøyeblikket (datoen eller omstendighetene) da hodepinen begynte.

Nyoppstått daglig vedvarende hodepine inngår i gruppen andre primære hodepiner, der den utgjør punkt 4.10 i ICHD-3. Lidelsen har tidligere også blitt kalt både akutt daglig kronisk hodepine og de novo kronisk hodepine, det siste er imidlertid et begrep som gjerne også inkluderer et par andre kroniske hodepiner.

Smerten er gjerne av moderat karakter og mangler karakteristiske trekk. Den kan imidlertid være migrene- eller spenningslignende, eller også ha elementer av begge deler. Nyoppstått daglig vedvarende hodepine er typisk svært vanskelig å behandle.

Diagnosekriterium 
Kriteriet følger ICHD-3 og er i henhold til International Headache Society (IHS).
 A. Vedvarende hodepine som oppfyller kriteriene B og C
 B. Distinkt oppstart som huskes tydelig, og med smerte som blir kontinuerlig og uopphørlig innen 24 timer
 C. Tilstede i >3 måneder
 D. Ikke bedre redegjort for av en annen ICHD-3-diagnose1,2,3,4

Noter 
 (4.10) Ny daglig vedvarende hodepine er unik, ved at hodepinen starter daglig fra debut og svært svært raskt pågår uavbrutt, vanligvis hos personer uten tidligere hodepinehistorie. Pasienter med denne lidelsen husker alltid og kan nøyaktig beskrive utbruddet; hvis de ikke kan gjøre det, bør en annen diagnose stilles. Pasienter med tidligere hodepine (1. migrene eller 2. spenningshodepine) er likevel ikke ekskludert fra denne diagnosen, men de bør ikke beskrive økende hodepinefrekvens før den debuterte. På samme måte bør ikke pasienter med tidligere hodepine beskrive forverring forbundet med eller etterfulgt av overforbruk av medisiner.
 (4.10) Ny daglig vedvarende hodepine kan ha trekk som tyder på enten (1.) migrene eller (2.) spenningshodepine. Selv om kriteriene for (1.3) kronisk migrene og/eller (2.3) kronisk spenningshodepine også kan være oppfylt, er standarddiagnosen (4.10) ny daglig vedvarende hodepine når kriteriene for denne lidelsen er oppfylt. Derimot, når kriteriene for både (4.10) ny daglig vedvarende hodepine og (3.4) hemicrania continua er oppfylt, så er sistnevnte standarddiagnosen som skal benyttes.
 Bruk av anfallsmedikamenter kan overskride grensene definert som årsak til (8.2) medikamentoverforbrukshodepine. I slike tilfeller kan ikke diagnosen (4.10) ny daglig vedvarende hodepine stilles, med mindre utbruddet av daglig hodepine klart oppsto før overforbruket av medisiner tok til. Når dette er tilfelle bør begge diagnosene, (4.10) ny daglig vedvarende hodepine og (8.2) medikamentoverforbrukshodepine, gis.
 I alle tilfeller bør annen sekundær hodepine som (5.1) akutt hodepine tilskrevet traumatisk skade av hodet, (7.1) hodepine tilskrevet økt cerebrospinalvæsketrykk, og (7.2) hodepine tilskrevet lavt cerebrospinalvæsketrykk utelukkes gjennom passende undersøkelser.

Kommentarer 
(4.10) Ny daglig vedvarende hodepine har to undertyper: en selvbegrensende undertype som vanligvis går over uten terapi i løpet av noen måneder, og en refraktær undertype som er motstandsdyktig mot aggressive behandlingsregimer. Disse blir ikke kodet separat.

Dersom kriteriet for denne hodepinen ikke oppfylles og hodepinen ikke bedre kan redegjøres for av en annen ICHD-3-diagnose, skal diagnosen (4.10.1) sannsynlig nyoppstått daglig vedvarende hodepine benyttes.

Inndeling 
Primære hodepiner består i henhold til ICHD-3 av fire grupper (gruppene 1–4). Dette er lidelser der hodesmerten i seg selv er den primære sykdommen. Nedenfor vises gruppe 4 med undergrupper.

 Primære hodepiner
 (1) Migrener
 (2) Tensjonshodepiner (TTH) (også kalt stresshodepiner) 
 (3) Trigeminal-autonome hodepiner (TACs)
 (4) Andre primære hodepiner
 (4.1) Hodepine utløst av hoste (hostehodepine)
 (4.2) Hodepine utløst av fysisk aktivitet (anstrengelseshodepine)
 (4.3) Hodepine utløst av seksuell aktivitet (sexhodepine)
 (4.4) Tordenskrallhodepine (thunderclaphodepine, hyperakutt hodepine)
 (4.5) Kulde-stimulert hodepine (iskremhodepine på folkemunne)
 (4.6) Ekstern trykkhodepine
 (4.7) Primær stikkende hodepine (idiopatisk stikkende hodepine, ispigghodepine, jabs and jolts, ice-pick hodepine)
 (4.8) Nummulærhodepine (sirkelhodepine, mynthodepine)
 (4.9) Nattlig hodepine (natthodepine, hypnisk hodepine, vekkerklokkehodepine)
 (4.10) Nyoppstått daglig vedvarende hodepine (NDPH)

Se også 
 Kronisk daglig hodepine
 Sekundære hodepiner
 Ekstrakranielle hodepiner
 International Headache Society (IHS)
 Nasjonal kompetansetjeneste for hodepine (NKH)
 Hodepine Norge, medlemsforbund for folk med hodepine

Referanser

Eksterne lenker 
 IHS Classification ICHD-3

Sykdommer i nervesystemet
Hodepine